የአልጄሪያው ፕሬዚዳንት አብዱላዚዝ ቡተፍሊካ በቀጣዩ ምርጫ እንደማይወዳደሩ አስታወቁ
ፕሬዝዳንት አብዱላዚዝ ቡተፍሊካ ለ5ኛ ጊዜ የፕሬዝዳንት ምርጫ ላይ ዳግም የመሳተፍ ዕቅድ መሰረዛቸውን አስታወቁ፡፡የ82 ዓመቱ ፕሬዝዳንት እዚህ ውሳኔ ላይ የደረሱት ከዚህ በፊት በምርጫው እንደሚሳተፉ መናገራቸውን ተከትሎ በደረሰባቸው ህዝባዊ ተቃውሞ መሆኑ ተነግሯል፡፡ለ20 ዓመታት በስልጣን የቆዩት ፕሬዝዳንቱ ከባድ የጤና እክል ካጋጠማቸው ሰነባብቷልም ነው የተባለው።የምርጫው ጊዜም ላልተወሰነ ጊዜ የተራዘመ ሲሆን ከመንግስታቸው የወጣ መግለጫ እንደሚያትተው በቅርቡ የካቢኔ ሹም ሽር እንደሚደረግ ነው።ፕሬዝዳንቱ በመግለጫቸው ከጤናዬና ከእድሜዬ አንፃር እንደማልወዳደር ሳይታለም የተፈታ ነው ብለዋል።በተያያዘም ጠቅላይ ሚኒስትር አህመድ ኡሃያ ስልጣን መልቀቃቸውን ተከትሎ የአገር ውስጥ ጉዳዮች ሚኒስትር ኑረዲን ቤዱ እንደተኳቸው ተዘግቧል።በመጨረሻም ለአልጀሪያውያን ማድረግ የምፈልገው ለአዲሲቷ ለሚፈጥሯት አገር መሰረትን መጣል ነው ብለዋል።እኤአ በ2014 በሀገሪቱ በተካሄደው ምርጫ አሸንፈው በ1999 የተረከቡትን ስልጣን ሲያስቀጥሉ በቴሌቭዥን መስኮት ብቅ ብለው መልዕክት ካስተላለፉ በኋላ የውሃ ሽታ መሆናቸው ተገልጿል፡፡በመጪው ምርጫ እሳተፋለሁ ማለታቸው ከፍተኛ ተቃውሞን አስነስቶ የነበረ ሲሆን፤ 1 ሺህ የሚሆኑ ዳኞችም ቀጣዩ ምርጫ ላይ እንዳይሳተፉ አድማ ማስነሳታቸውና ሰራዊቱም ከተቃዋሚዎቹ ጎን መሆን በምርጫው እንዳይሳተፉ እንደገፋቸው ተዘግቧል፡፡ (ምንጭ፡- ቢቢሲና አልጀዚራ)